छत्तीसगढ़ी लोकगीत, नृत्य, संगीत, बाजा, तीज तिहार, गहना के चरचा अड़बड़ होथे, फेर अइसन बेरा म इंहा के लोककथा-किस्सा के महत्तम ल नइ भुलाना चाही। काबर कि छत्तीसगढ़ के जनपद म एखरो खजाना भराये हवय। विनोद शंकर शुक्ल जी के कहना आय कि ''लोककथा-गीत हर फूल कस होथे, जेमा मानुस समाज के संस्कृति अउ सभ्यता के महक समाय रहिथे। एमन जन-मन ल मोह लेथे, काबर कि बनावटीपन ले दूरिहा लोक किस्सा म जनजीवन के सुंदरता हर दमकथे।ÓÓ इहां के लोककथा के ऊपर पसीना ओगरत बूता डॉ. मृणालिका ओझा हर करे हवय। ओखर संग लोककथा के मरम, इतिहास, किसिम अउ आज के बेरा मे लोककथा के दसा-दिसा ले लेके होय मुंहाचाही ल, पाठक, संगबारी मन बर परोसत हंव :-
विजय: मृणालिकाजी, सबले पहिली ये बतावव कि लोककथा के मरम का आये?
डॉ. मृणालिका: मिश्राजी, लोककथा हर आदि मानव के बेरा के गढ़े कथा कहिनी आय। लोककथा हर कोनो भी देस-राज के सभ्यता संस्कृति के पोसक अउ संवाहक होथे। जउन म अपन जिनगी के रीति रिवाज, अनुभव, घटना ल सुनावत, बतावत सियान मन नान्हे-नान्हे लोग लइका मन ल मनोरंजन के संगे संग गियान देथे। हजारो बरस पुराना अइसन कथा मे हरदम ताजगी अउ मिठास भराय रहिथे। लोककथा सुनाये के रिवाज ल 'किस्सा गोÓ अउ किस्सा सुनोइया मनखे ला 'लोक कथक्कड़Ó अउ 'कथकÓ केहे जाथे।
विजय: लोक किस्सा के मूल जनमदाता कहां ल माने जाथे?
डॉ. मृणालिका: अइसे माने जाथे कि लोककथा के मूल जनम देवइया हमर देस भारत हर आय। हमर बिद्बान अउ हमर लोक साहित्य के मुताबिक महापंडित राहुल सांस्कृत्यायन, गुरुदेव रवीन्द्रनाथ टैगोर, देवेन्द्र सत्यार्थी के नांव ल लोककथा-गीत के खोजे बर तन-मन लगाके जुटोइया के रूप मे जाने जाथे। हमर छत्तीसगढ़ म ए बिसय म हीरालाल काव्योपाध्याय, पंडित लोचन प्रसाद पांडेय, डॉ. पालेश्वर शर्मा, डॉ. शंकुन्तला वर्मा, डॉ. नारायण लाल परमार, डॉ. विनय कुमार पाठक असन बिदवान मन अड़बड़ काम करे हवय।
विजय: लोककथा के ऊपर सोध-खोज, परख के बिचार-प्रेरणा आपमन ल काखर से मिलिस?
डॉ. मृणालिका: मिश्राजी, एखर पाछू मोर मां स्व. गायत्री देवी झा के हांथ हवय। ओखरे अंगरी ल धर के लोककथा संसार म बिचरना सीखेव, अउ ''लोककथाओं में लोक और लालित्य-संदर्भ छत्तीसगढ़ÓÓ नांव के एक ठिन जबड़ किताब लिखे के हिम्मत करेंव। मोर ये काम म मोला डॉ. विनय कुमार पाठक कस गुरु के मिलना तकदीर के बात आय। छत्तीसगढ़ी लोकमंच के पुरोधा स्व. रामचंद्र देशमुख के तको बहुत बड़े सहयोग मोला लोककथा सकेले म मिलिस हवय।
विजय: लोककथा के खोज म का का तकलीफ उठाना पडि़स?
डॉ. मृणालिका: मे हर तीन सौ ले जादा लोककथा के संचय करे हंव। एखर खातिर मोला छत्तीसगढ़ के गांव, खेत, खलिहान, डोंगरी, पहाड़, नदियां, नरवा ल लांघत कइ-कइ रात गांव-गांव म बिताना पडि़स। उंहा डोकरी-डोकरा, सियान मन संग भेंट कर-करके कई-कई रात जाग-जाग के रंग-रंग के किस्सा, कथा सुनेंव अउ लोककथा के बहुरंगी लोकचरितर ल जाने के मउका पाएंव। कथा के बीच-बीच मे लोककथक्कड़ मन लोकगीत, हाना, जनउला के गियान तको देवयं।
विजय: बदलत बेरा म लोककथा ले दूरिहावत मनखे ल का नुकसान होवत हे?
डॉ. मृणालिका: टीवी, सिनमा, वीडियो, मोबाइल के जमाना म आज लोगन लोककथा ले दूरिहा गें। इंही पाय के घर परिवार, समाज म सुख-सांति, मान-मरयादा कमतियात जावत हे। बालपन म लइका मन के भीतर म लोककथा हर रिसता-नाता के मिठास, मेहनत-मितानी के महत्तम, झूठ-लबारी, ढोंग-ढचरा से दूरिहा रहे के सीख के बीज बोंथे। घर के सियान के संग म मोह-मया बढ़ाय के कारन तको लोककथा हर बनथे। काबर कि कथा सुने बर लइका मन सियान बबा-दाई के तीर मे लपकत बइठथें। अब लोककथक्कड़ के रिवाज हर नंदावत हे। ते पाय के नवा पीढ़ी के लइका मन अपन संस्कार अउ सियान ले दूरिहावत हंवय।
विजय: 'किस्सा गोÓ अउ 'लोककथक्कड़Ó ल बचाय बर का उदिम होना चाही?
डॉ. मृणालिका: लोककथा हर लोग लइका मन ल सियान कस सीख देथे। इही पाय के किस्सा गो अउ लोककथक्कड़ मन ल बचाय बर गांव-गांव, स्कूल-स्कूल म लोककथा के सुनाये के मुकाबला होना चाही। स्कूल-कॉलेज के पाठयक्रम म लोककथा ल सामिल करना चाही। प्रिन्ट अउ इलेक्ट्रानिक मीडिया म तको लोककथा के बढ़हर बर विसेस स्थान मिलना चाही।
डॉ. मृणालिका संग मुंहाचाही ल बिराम देहे के बेरा म मोला सुरता आगे कि मोर ममा दाइ हर कथा ल खतम करय त कहय 'तरिया के पानी थिरागे, मोर कथा ह सिरागेÓ अउ नइं त कहय कि 'दार-भात चुरगे, मोर कथा पुरगेÓ। ये दोनों के मरम ल ओ हर बतावय कि दार-भात के चुरना अउ तरिया के पानी के सफा हो जाना मनखे के जिनगी म सुख आ-जाये के निसानी होथे।
विजय मिश्रा ''अमितÓÓ
hne_Deva bho_Deva hne_Deva hne_Deva bho_Deva hne_Deva hne_Deva hin_Deva hne_Deva hne_Deva hne_Deva hne_Deva hne_Deva hne_Deva mar_Deva